වවාගන්න අමාරු නැති තෝර පරිප්පු 💗💗

බාල මහළු කාටත් නැතිවම බැරි අහාරයක් තමයි පරිප්පු කියලා කියන්නෙ.
ඕනෑම ආහාරයක් එක්ක ගැලපගන්න පුලුවන් වීම  නිසා අපේ ආහාර රටාව තුළ නැතුවම බැරි තැනට පරිප්පු පත් වෙලා ඉවරයි.   බත් එක්ක,පාන් එක්ක, ඉදිආප්ප, සහ රොටී වගේ ඕනෑම ආහාරයක් සමග පරිප්පු ටිකක් තියනවා කියන්නෙ ගොඩක් දෙනෙකුට ඉහටත් උඩින්. 
 රනිල කුලයට අයත් ශාකයක් වන පරිප්පු ද්‍රවිඩ වෙළෙන්දන් විසින් ලංකාවට රැගෙන ආ බවට සදහන්.මයිසූර් පරිප්පු,කඩල පරිප්පු ,වටානා පරිප්පු, මුං පරිප්පු සහ තෝර පරිප්පු ලෙස පරිප්පු වර්ග කීපයක්ම දේශීය සහ විදේශීය වෙළද පොළ තුල  ඇත.ගොඩක් දෙනෙකුට නැතිවම බැරි ආහාරයක් ලෙස පරිප්පු පත්වීම නිසා විදේශයෙන් පරිප්පු ගෙන්වීමට  වාර්ෂිකව ලොකු මුදලක්  වැයවිය. 
 පිටරටවලට යන මුදල් යම්තාක් හෝ ඉතිරි කර ගැනීම සදහා 
 අපේ දේශගුණයට ඔරොත්තු දෙන ලංකාවේ පහසුවෙන්  වගා කල හැකි පරිප්පු වර්ගයන් ගැන කෘෂි විද්වතුන්ගේ අවධානය නිතැතින්ම යොමුවිය.
ජලය නොමැතිකම නිසා  විශාල ඉඩම් ප්‍රමාණයක් අපේ රට තුල පුරන්වීමත්, වර්ෂාව ඉලක්ක කරගෙන වගා කරන සමහර බෝග වර්ග අනපේක්ෂිත නියග නිසා පාළු වීම තුළත් නියගයට ඔරොත්තු දෙන විකල්ප බෝගයක අවශ්‍යතාවය බොහෝ කලක සිට අපේ රටේ ගොඩක් දෙනෙකුට දැනෙන්නට තිබුණි.

1960-1970 වැනි කාලවල කෘෂිකර්ම දෙපාර්තමේන්තුව විසින් තෝර පරිප්පු බෝගය ලංකාවේ වගා කිරීම සම්බන්ධයෙන් පර්යේෂණ සිදුකර සාර්ථකව වගා කටයුතු සිදුකරත්. කරල් විදින පනුවාගේ හානිය නිසා අවසානයේ අසාර්ථක  උත්සාහයක් බවට පත්විය.  පනු හානියට ස්ථිර විසදුමක් සොයා ගැනීමට ගත් උත්සාහයන් ඵල රහිත වීම නිසා එම ව්‍යාපෘතිය අතරමග නතර කර දමා තවත් වසර කීපයකට පසු නැවත වරක් තෝර පරිප්පු වගා කිරීම පිලිබදව කෘෂිකර්ම උපදේශකවරුන් කටයුතු  කරන ලදී.
දෙවැනි උත්සාහයේදී  නියමිත කාලයට අස්වනු නෙලා ගැනීමට නොහැකි වීම සහ පියලි කිරීම සම්බන්ධව  ඇතිවූ දුෂ්කරතා නිසා තෝර පරිප්පු ව්‍යාපෘතිය නැවත වරක් අපේ රට තුල අසාර්ථක විය.

ලංකාවේ දේශගුණ තත්ත්ව යටතේ වගා කළ නොහැකි  මයිසූර් පරිප්පු වලට ආසන්නතම ආදේශකයක් ලෙසත් තෝර පරිප්පු හදුනාගෙන ඇත. පහසුවෙන් වගා කළ හැකි වීමත් වෙනත් භෝග වලට සාපේක්ෂව අවම
 පොහොර ප්‍රමාණයකින් සෑහීමකට පත්වීමත් මෙහි ඇති විශේෂත්වයකි.
ශක්තිමත් මූල පද්ධතියකට උරුමකම් කියන තෝර පරිප්පු ශාකය, නිසරු පසක් සහිත ස්ථාන වලට වගේම  සමස්ත වියළි කලාපයටම  සම්පතක් ලෙස හැදින්විය හැක. 
රනිල කුලයට අයත් ශාකයක් නිසා මුල් ආශ‍්‍රිතව වෙසෙන බැක්ටීරියා ආධාරයෙන් වායුගෝලීය නයිට‍්‍රජන් උරාගෙන ඒ තුලින් විවිධ සංයෝග සාදා පසට එකතු කරන නිසා තෝර පරිප්පු සදහා නයිට‍්‍රජන් පොහොර වැඩි වශයෙන් යෙදීමට අවශ්‍ය නැත. වගාව අවසානයේ පසේ ඉතිරිවෙන  නයිට‍්‍රජන් පදාර්ථය, තෝර පරිප්පුවලින් පසුව වවන වගාවකට වුවද ප‍්‍රයෝජනවත් වෙයි.

ලංකාවේ ජනප්‍රිය නොවුනත් අසල්වැසි ඉන්දියාවේ තෝර පරිප්පු සදහා ඇත්තේ විශාල ඉල්ලුමකි.සල්ලි බාගෙ යහමින් ගැවසෙන මිනිස්සු තෝර පරිප්පු ආහාරයට ගනිද්දී  මයිසූර් පරිප්පු විදියට අපි හදුන්වන  රතු පරිප්පු අහාරයට ගන්නේ එරට දුප්පතුන් බවට සදහන් .ඒ අතින් බලන කල ඉන්දියාව වැනි රටවල අංක එකේ පරිප්පු වර්ගය ලෙස සැලකෙන තෝර පරිප්පු යම්කිසි සමාජ මට්ටමක සිටින මිනිසුන්ගේ ජනප්‍රිය ආහාරයක් ලෙසද හදුන්වා දිය හැක.
තෝර පරිප්පු ගහක් ඔබේ නිවසේ පැල කර ගැනීමට ඔබ බලාපොරොත්තු වන්නේ නම් කරල් වලින් බීජ වෙන්කර කොම්පෝස්ට් අඩංගු පස් මිශ්‍රයක ඇගිලි පුරුකක් පමන ගැඹුරට සිදුරු කීපයක් කර බීජ තැන්පත් කර තෙතමනය අවශ්‍ය නිසා බීජ පැලවෙන තෙක් හොදින් ජලය දැමීම සිදුකල යුතුය. තෝර පරිප්පු බීජ සොයාගැනීමට ඔබට නොහැකි නම්  සුපිරි වෙලදසැල් වලින් කෑම පිනිස  රැගෙන එන තෝර පරිප්පු වල පියලි නොවූ නොකැඩුණු බීජ කීපයක් තෝරාගෙන භාජනයකට දමා පැයක් පමන පෙගෙන්නට හැර ජලය ඉවත්කර දින තුනක් පමන තබා මුල් අද්දවා සිටුවීම කල හැකිය.සිටුවා ගැනීමේදී ඔබට පහසු ආකාරයට තෝර පරිප්පු සිටුවා ගැනීමට කටයුතු කල හැක..පැල කීපයක් සිටුවීමට බලාපොරොත්තු වන්නේ නම් තෝර පරිප්පු ගස් අඩි 8ක් 10ක් පමන උසට සහ හොදින් අතු බෙදී වර්ධනය වන නිසා පැල අතර පරතරය අඩි පහකට වඩා තබා ගැනීම වැදගත්. හිරුඑළිය හොදින් අවශ්‍ය  ශාකයක් වන තෝර පරිප්පු  සෙවන සහිත ස්ථාන වල  සිටුවා නොගැනීමටත් වග බලා ගන්න.

තෝර පරිප්පු ගහක් හදාගතපු  ගොඩක් දෙනෙකුට තිබෙන ප්‍රශ්නයක් විදියට තෝර පරිප්පු පියලි කිරීම සදහන් කළ හැක.
  කරලෙන් වෙන්කරගන්නා තෝර පරිප්පු ඇට තද අවුවේ වේලාගෙන  පැය 5– 6 ක් විතර කාලයක් වතුරේ පෙගෙන්නට තබා දිනක් හෝ දෙකක් නැවත  තද අව්වේ වේලා පියළි කිරීම සිදු කළ හැක.මෙම ක්‍රමය අසාර්ථක යැයි ඔබට හැගෙන්නේ නම් කරල්වල බීජ සම්පූර්ණ වූ පසු  අමුවෙන්ම කරල් කඩා කරලෙන් බීජ වෙන්කරගෙන ග්‍රීන්බීස් උයන ආකාරයට ව්‍යාංජනයක් මෙන් සකසා ගත හැක.හොදින් වේලුණු පියලි කිරීමට අමාරු තෝර පරිප්පු  පෙගෙන්නට දමා බ්ලෙන්ඩරයක් මගින් අවශ්‍ය ප්‍රමාණයට කුඩුකර  සාමාන්‍ය පරිප්පු වඩේ හදාගන්නා ආකාරයට වඩේ හදා ගැනීම කළ හැකිය. වෙලදසැල් වලින් කෑම සදහා ලබාගන්නා පියලි කරන ලද තෝර පරිප්පු ද  තම්බා ගැනීමට ‍යම්කිසි කාලයක් ගත වෙන නිසා පිසින්නට පෙරාතුව පැය 5-6ක් වත්  පොගවා ගැනීම සිදුකල යුතුය.

අපේ දේශගුණයට ගැලපෙන තෝර පරිප්පු ගහක් හදා ගැනීමට සියළු දෙනාම උත්සාහ ගන්නව නම් රටක් විදියට යම්කිසි දියුණුවක් ලැබීමටත් නොයෙකුත් රසායනික ද්‍රව්‍ය භාවිතා කර පිටරටින් එන රතු පරිප්පු වෙනුවට රසායනික ද්‍රව්‍ය මුකුත්ම නොදා අප විසින්ම නිපදවන පෝෂණ ගුණයෙන් ඉහල තෝර පරිප්පු ආහාරයට ගැනීමටත් අපට අවස්තාව ඇත. කෙසේ නමුත් 2019 වර්ශයේ සිට දෙවරක්ම අපේ රටතුල අසාර්ථක වූ තෝර පරිප්පු වෙනුවෙන් යලිත් ජීවය ලබාදීම සදහා සාර්ථක උත්සාහයක් ලබාගෙන තිබීම රටක් විදියට සතුටු විය හැකි කාරණයක් විදියට හදුන්වා දිය හැක.තෝර පරිප්පු වල විවිධ ප්‍රභේද යොදාගෙන කෘෂිකර්ම උපදේශකවරුන්  කරනු ලබන  සියළු අත් හදා බැලීම් සාර්ථක වුවහොත් ඉන්දියාවේ  මුදල් අතේ ගැවසෙන අයට සීමා වී ඇති තෝර පරිප්පු අපේ රටේ සියලුම මිනිස්සුන්ට ආහාරයට ලබාගැනීමට ලැබෙන දිනය වැඩි ඈතක නොවනු ඇත.